În particular, în cadrul seminarelor și schimburilor inter pares s-a discutat despre:

În ceea ce privește actualul cadru financiar multianual 2021-2027, FEAD este integrat în Fondul social european Plus (FSE+) pentru a simplifica finanțarea și a îmbunătăți sinergiile dintre fonduri. În vederea stimulării sprijinului pentru incluziunea socială, Regulamentul FSE+ prevede ca o proporție de cel puțin 25 % din componenta cu gestiune partajată a FSE+ să fie alocată obiectivelor de incluziune socială (comparativ cu 20 % în cadrul FSE 2014-2020), la care se adaugă o alocare minimă suplimentară de 3 % per stat membru pentru combaterea privațiunilor materiale, actualul obiectiv principal al FEAD.

CZ, EL, HR, HU, IE, IT, LT, LU, LV, RO (10)

AT (1)

BE, BG, EE, ES, FI, FR, MT, PL, PT, SI, SK (11)

La 6 aprilie 2022, Regulamentul FEAD a fost modificat în ceea ce privește Acțiunea de coeziune pentru refugiații din Europa (CARE). În prezent, acesta le permite statelor membre și regiunilor să aibă mai multă flexibilitate în utilizarea FEAD pentru a oferi sprijin de urgență persoanelor care se refugiază din Ucraina în urma invaziei Federației Ruse. Mai precis, el le permite statelor membre să modifice anumite elemente ale programului pentru combaterea crizei, atunci când este nevoie, și să notifice pur și simplu Comisia, în loc să îi solicite aprobarea în acest sens. Totodată, regulamentul prevede și o dată de eligibilitate mai timpurie pentru aceste acțiuni, începând cu 24 februarie 2022. În fine, el prelungește posibilitatea unei cofinanțări de 100 % din partea UE pentru exercițiul contabil care începe la 1 iulie 2021 și se încheie la 30 iunie 2022. În plus, la 12 aprilie a fost adoptat un regulament de completare a CARE. Această modificare va oferi lichidități și va accelera accesul beneficiarilor la fonduri prin furnizarea de plăți de prefinanțare suplimentare în cuantum de 3,5 miliarde EUR pentru tranșa din 2021 a REACT-EU aferentă FEAD și programelor din cadrul politicii de coeziune care beneficiază de resurse REACT-EU.

FEAD s-a dovedit adaptabil și receptiv la nevoile apărute, cum ar fi criza COVID-19. Regulamentul FEAD a fost modificat în aprilie 2020 ca parte a inițiativei CRII+, făcând posibilă utilizarea modalităților indirecte de acordare a finanțării, de exemplu, bonuri sau carduri (pentru a reduce riscul de contaminare) și achiziționarea de echipamente individuale de protecție pentru organizațiile care furnizează sprijin FEAD. În plus, datorită modificărilor, statelor membre li s-a putut acorda o rată de cofinanțare de 100 % pe durata unui exercițiu contabil. Până la sfârșitul anului 2021, 12 programe FEAD au fost modificate: 8 dintre acestea pentru a beneficia de rata de cofinanțare de 100 %, iar 4 pentru a introduce măsuri de urgență ca răspuns la pandemia de COVID-19.

Figura 3. Asistența alimentară furnizată în perioada 2014-2019 (mii de tone), per stat membru

După trei ani de ușoară scădere din punct de vedere cantitativ, ajutorul alimentar a consemnat un salt semnificativ în 2020, ajungând la 428 000 de tone (în creștere de la 345 000 de tone în 2019). Cantitatea cumulată de-a lungul perioadei 2014-2020 s-a ridicat la peste 2 460 000 de tone de alimente. Aproximativ două treimi dintre cele 23 de state membre care implementează PO I fie au mărit, fie au menținut neschimbată cantitatea de alimente furnizate. Creșterile procentuale au fost deosebit de ridicate în PT (+ 123 %), IT (+ 77 %), PL (+ 55 %) și EE (+ 36 %), pe lângă RO, care a raportat o valoare pozitivă pentru prima dată din 2016. Cele mai mari scăderi, tot ca procent, au putut fi observate în HR (-79 %) și SK (-64 %), în timp ce CY a sistat distribuirea de ajutoare alimentare În 2020, Estonia a pus în aplicare pentru prima dată distribuirea de donații de alimente, cu ajutorul organizației sale partenere (Banca de alimente estonă).

Aproximativ 6 % dintre destinatarii finali au fost persoane cu handicap. Cea mai mare pondere a persoanelor cu handicap care au beneficiat de asistență alimentară a fost înregistrată în BG și HU (31 %), RO (20 %), PL și LV (17 %). În FR, IT, MT și PT, acest procent a fost de 1 % sau mai mic. Pe de altă parte, ponderea persoanelor cu handicap care beneficiază de asistență materială a fost relativ ridicată în LV, RO și LT (între 13 % și 17 %).

Se estimează că 6 % dintre destinatarii finali ai FEAD au fost persoane fără adăpost, această pondere rămânând, în linii mari, stabilă. Totuși, este deosebit de dificil de estimat numărul de persoane fără adăpost, deoarece acestea nu sunt înregistrate și adesea sunt reticente în a furniza informații cu caracter personal. În IE, CZ și FR, peste 13 % dintre destinatarii finali care au primit asistență alimentară au fost persoane fără adăpost. În IT, ponderea persoanelor fără adăpost care au primit asistență alimentară a fost relativ scăzută (3 %), însă acestea au reprezentat cel mai numeros grup de beneficiari ai asistenței materiale de bază (66 % din totalul beneficiarilor finali). CZ a consemnat, de asemenea, un procent relativ ridicat de beneficiari finali ai asistenței materiale de bază din rândul persoanelor fără adăpost (21 %).

Copiii au reprezentat aproximativ 28 % dintre cei care au primit ajutor alimentar, asistență materială de bază sau asistență pentru incluziune socială în 2020. Această pondere a scăzut ușor comparativ cu 2019, când a fost de 30 %. În mai multe state membre, copiii au primit cea mai mare parte a ajutorului alimentar – în special în HR (93 %), HU și MT (60 %) și CZ (52 %). În plus, copiii au fost beneficiarii exclusivi ai asistenței materiale de bază în CY, HU și IE, în timp ce în AT aceștia au reprezentat cel mai mare grup (85 % dintre destinatarii finali).

În 2020, FEAD a sprijinit aproape 15 milioane de persoane cu alimente (în creștere de la 12,2 milioane în 2019), aproximativ 1,96 de milioane de persoane cu asistență materială (în creștere de la 800 000 în 2019) și 30 000 de persoane cu asistență pentru incluziune socială, la fel ca în 2019. Aceste creșteri se datorează în principal reluării operațiunilor din România. Ele reflectă însă și criza sanitară provocată de pandemia de COVID-19, care a înrăutățit condițiile pentru persoanele vulnerabile care beneficiau deja de sprijin FEAD, în timp ce noi persoane au solicitat, la rândul lor, ajutor alimentar, inclusiv persoane cu locuri de muncă precare (de exemplu, contracte pe termen scurt, muncă temporară sau informală), lucrători independenți și studenți defavorizați din învățământul terțiar. Cele mai semnificative creșteri ale numărului de destinatari finali s-au înregistrat în FR (cu 714 000 de persoane mai mult decât în 2019), IT (cu 597 000 de persoane mai mult), ES (cu 268 000 de persoane mai mult) și HU (cu 113 000 de persoane mai mult). În schimb, 8 state membre au înregistrat un număr redus de destinatari finali, în special HR (o scădere cu 175 000 a numărului de destinatari sau cu 88 % mai puțini decât în 2019), SK (cu 145 000 sau 51 % mai puțini) și CY (cu 1 800 sau 76 % mai puțini), precum și DK și NL.

Sursă: SFC2014

În 2020, peste jumătate din totalul alimentelor distribuite (57 %) au constat în produse lactate, precum și în făină, pâine, cartofi și alte produse bogate în amidon. Proporția produselor lactate (31 % din total) a fost deosebit de ridicată în FR (50 %), ES (47 %) și SI (46 %). Făina, cartofii pentru panificație și alte produse bogate în amidon (26 % din total) au reprezentat alimentele distribuite în proporție majoritară în FI, SK, RO, LV și MT (variind de la 62 % în FI la 50 % în MT), în timp ce în IT aceasta a constituit cea mai mare grupă alimentară, cu o pondere de 49 %. Situându-se la 18 %, fructele și legumele au reprezentat a treia categorie ca procent, cu ponderi deosebit de ridicate în PT (38 %), MT (36 %), BG (33 %), PL și IE (ambele cu 28 %). Celelalte categorii (carne, ouă, pește și fructe de mare; grăsimi și uleiuri; mâncăruri preparate) au reprezentat împreună aproximativ 7-8 % din total, în timp ce zahărul s-a situat la 3 %. Costul alimentelor distribuite per persoană variază destul de semnificativ între statele membre și de la un an la altul. În mare parte, variația este generată de cantitatea și de tipul de produse distribuite (cum ar fi rata ridicată a produselor proaspete), precum și de intensitatea sprijinului.

Ponderea produselor alimentare cofinanțate din FEAD în volumul total al produselor alimentare distribuite de organizațiile partenere a fost de aproximativ 50 % din total. Această pondere variază de la mai puțin de 25 % în FR, LU și FI până la totalitatea produselor alimentare distribuite în BG, ES și HU. Toate cele 21 de state membre care distribuie alimente au realizat acest lucru sub forma unor pachete de produse alimentare standardizate. Treisprezece state membre au oferit, de asemenea, mese: BE, BG, CZ, EL, ES, FI, HR, HU, IE, IT, LV, PL și SK.

PO I - Asistență materială de bază

12 state membre au distribuit asistență materială de bază în 2020. Acestea au fost AT, CY, CZ, EL, HR, HU, IE, IT, LT, LU, LV și RO. Lista este similară cu cea din 2019, cu excepția RO, care nu distribuia asistență materială de bază, și a SK, care a încetat să o distribuie în 2020, astfel cum s-a menționat anterior.

Sumele alocate pentru asistență materială de bază au continuat să crească semnificativ. În 2020, statele membre au distribuit asistență materială de bază în valoare de 69,2 milioane EUR, în urcare de la 19,2 milioane EUR în 2019 (valoare care crescuse deja cu 42 % față de 2018 și cu 44 % față de 2017). Creșterea se datorează unei extinderi la scară destul de largă a furnizării de asistență materială în mai multe state membre. Creșterile au fost deosebit de semnificative în AT, CZ, EL, LV și, mai ales, în IT (cu o creștere de peste cinci ori) și în RO, care este responsabilă de marea majoritate a asistenței materiale distribuite în UE (41,2 milioane EUR). Asistența materială de bază a scăzut semnificativ în HR (de la 2,2 milioane EUR la 368 de mii EUR) și, într-o mică măsură, în LT și LU, iar SK a sistat distribuirea.

Rechizitele școlare și produsele de îngrijire personală pentru familiile cu copii au reprezentat, în continuare, principalele articole din cadrul asistenței materiale de bază distribuite prin FEAD. În 2020, articolele livrate familiilor cu copii au inclus articole de papetărie și materiale școlare (AT, EL, HR, HU, IE și LV), ghiozdane (AT, EL, HR și LV), pachete pentru îngrijirea bebelușilor (CY, EL, HR, HU și IE), echipamente sportive (EL și HR) și îmbrăcăminte (EL, HR și IT). În EL, HU, LU și LV, au fost distribuite, de asemenea, articole precum detergent de rufe, cremă și săpun pentru bebeluși și copii de vârstă mică, șervețele umede și scutece. CZ, HR, HU, LT, LV, PL, PT și RO au introdus furnizarea de pachete de igienă cu echipamente de protecție destinate prevenirii răspândirii COVID-19, printre care măști, produse de igienizare etc.

Persoanele fără adăpost au fost vizate în mod special de măsurile de sprijin pentru locuințe din IT, însă ele au primit asistență și în CZ și EL; acestea au primit produse de îngrijire personală și alte bunuri. În CZ și IT, persoanele fără adăpost au primit și echipamente de bucătărie (persoanele relocate sau care locuiau în spații precare) și îmbrăcăminte, iar în CZ, EL și IT au primit saci de dormit și pături.

Figura 4. Valoarea monetară totală a bunurilor distribuite în perioada 2014-2020, per tip

Sursă: SFC2014

Figura 5. Valoarea monetară totală a bunurilor distribuite în perioada 2014-2020, per stat membru

Sursă: SFC2014

PO I – Măsuri auxiliare

În conformitate cu Regulamentul FEAD, statele membre care au pus în aplicare programele PO I în 2020 au adoptat, de asemenea, măsuri auxiliare. Cu toate acestea, criza provocată de pandemia de COVID-19 a reprezentat o provocare semnificativă pentru realizarea măsurilor auxiliare ca parte a programelor FEAD, iar implementarea acestora a fost, în general, inegală între statele membre. Pe de altă parte, au fost implementate măsuri auxiliare suplimentare pentru a combate provocările actuale cauzate de pandemie. De exemplu:

-În câteva state membre au fost furnizate informații privind măsurile de precauție în contextul pandemiei, inclusiv în AT, BG, EL, FI, HU și IT.

-În anumite state membre, autoritățile de management au inclus în mod specific sprijinul psihologic printre măsurile auxiliare pentru a combate impactul pandemiei de COVID-19 și al restricțiilor sociale aferente asupra sănătății mintale (de exemplu, în EL, FR, PL, RO și SI).